مشهد تمثيلي ساخر 24
* أبشـرج جاسمية سواها مجلوب السلف
- خير .. أبو جويسم .. شنو البشارة ...ياالله
* مو كَـتلج من يصير مجلوب السلف بالحكومة نبربع
- ما معقولة .. مجلوب السلف يسوي شي بي خير !!
* وداعتج .. سوّه تخصيصات ما كو منها لشهر رمضان
- ليـش لشهر رمضان .. شنو ناوي يصوم من هسـه .
* والله إلج خلك .. ليش ما تعترفين بالخير اللي جاينه
- إي غير تفهمنا شنو الخير .. حتى نعترف بيه .
* جاسمية .. تخصيصات .. خير .. خير
- إي د حجي يا ابو جويسم ..مو طكَـيت مرارتي
* أكَـلج .. كل واحد من عدنه راح يحصل على نص كيلو عدس بشهر رمضان .
- صدك .. جذب .. هيه هاي البشارة ... د كَـول غيرها
* جاسمية ..شوية شوية يجي الخير .. خو ما تردين كلشي مرة وحدة
- يعني على كَـولت المطربة صباح أكل العنب حبة حبة .. مو هيج
* والله .. إنتي ما ترضين بحليب العصافير
- هسه صار العدس حليب عصافير .. و الزقنبوت اللي تشربه .. حليب سباع !
* ما تصيرلج جاره .. ترحين وتردين على حليب السباع .. هوه بطيل زحلاوي نشربه آنه و مجلوب السلف علمود نصفي الحسابات براحتنه.
- الحسابات .. لو الفرهودات ... حتى البشارة ما لتكم شوية عدس .. الله يطيح حايطكم .
* إيـه مو ما تدرين .. اذا كل مواطن ياخذ نص كيلو عدس يعني 20 مليون كيلو عدس ينراد للعراق واحسبيها كل كيلو على دولار دولارين .. هم تصير مليار لو مليارين دولار .. شعبالج كَـوتره .. كلها محسوبة .
- إي صدك .. جوز معدود بجراب مشدود .. شلون حسبتها يابه مليارين دولار .. ليش ما تشتغل محاسب بلانجو بوال ستريت ... اذا مستشارين مجلوب السلف هالشكل يحسبون لا بالله تفرهدت الخزينة بس على العدس .
* جاسمية ... انتي شمفهمج بالحسابات .. ليش هـوّه بس سعر العدس .. مو ينرادلها كومشنات .. وقومسيون .. وخشمك .. إذنك .. وهاي لعمك... وذيج لخالك .. تصير كسر بجمع مو مليارين توصل لثلاث مليارات .. شعبالج .. هاذا حساب حكووووومة ..مو حساب عمج محيسن أبو الثلج .
- ماطول هيج إنت قوي بالحسابات .. كَـوم جيب الدجاجة مال مكرمة صديم حتى أطبخها وي عدسات مجلوب السلف وأسـويـلـك مزة للزحلاوي مال الخلفوك ...بلكت تصحه وتجوز من ها المجلوب.
* رابط الحلقة السابقة